CELEX: 32021R1696
Language: fi
Date: 2021-09-21 00:00:00
Title: Neuvoston asetus (EU) 2021/1696, annettu 21 päivänä syyskuuta 2021, tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä kaudeksi 2021–2027 (Perikles IV -ohjelma) annetun Euroopan parlamentin ja neuvoston asetuksen (EU) 2021/840 soveltamisen ulottamisesta muihin kuin osallistuviin jäsenvaltioihin

23.9.2021   
               
               
                  FI
               
               
                  Euroopan unionin virallinen lehti
               
               
                  L 336/1
               
            
         NEUVOSTON ASETUS (EU) 2021/1696,
         annettu 21 päivänä syyskuuta 2021,
         tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä kaudeksi 2021–2027 (Perikles IV -ohjelma) annetun Euroopan parlamentin ja neuvoston asetuksen (EU) 2021/840 soveltamisen ulottamisesta muihin kuin osallistuviin jäsenvaltioihin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 352 artiklan,
         ottaa huomioon Euroopan komission ehdotuksen,
         sen jälkeen, kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,
         ottaa huomioon Euroopan parlamentin hyväksynnän (1),
         noudattaa erityistä lainsäätämisjärjestystä,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston asetuksella (EU) 2021/840 (2) perustettiin tietojenvaihtoa, avunantoa ja koulutusta koskeva toimintaohjelma euron suojaamiseksi rahanväärennykseltä (Perikles IV -ohjelma), jota sovelletaan jäsenvaltioissa perussopimusten mukaisesti. Euroopan unionin toiminnasta tehdyn sopimuksen 139 artiklassa määrätään, että sopimuksen 133 artiklassa tarkoitettuja toimenpiteitä, jotka liittyvät euron käyttöön, ei sovelleta jäsenvaltioihin, joita koskee poikkeus.
                  
               
                     (2)
                  
                  
                     Perikles IV -ohjelman nojalla toteutettavien tietojenvaihdon, henkilövaihdon sekä avunantoa ja koulutusta koskevien toimenpiteiden olisi kuitenkin oltava yhdenmukaisia koko unionissa. Sen vuoksi olisi toteutettava tarvittavat toimenpiteet samantasoisen suojan varmistamiseksi eurolle myös niissä jäsenvaltioissa, joiden virallinen valuutta ei ole euro.
                  
               
                     (3)
                  
                  
                     Jotta voidaan varmistaa jatkuvuus tuen tarjonnassa asiaankuuluvalla politiikan alalla ja jotta Perikles IV -ohjelman toteuttaminen voidaan aloittaa vuosien 2021–2027 monivuotisen rahoituskehyksen alusta alkaen, tämän asetuksen olisi tultava voimaan kiireellisesti ja sitä olisi sovellettava takautuvasti 1 päivästä tammikuuta 2021,
                  
               ON HYVÄKSYNYT TÄMÄN ASETUKSEN:
         
            1 artikla
            Ulotetaan asetuksen (EU) 2021/840 soveltaminen myös muihin kuin neuvoston asetuksen (EY) N:o 974/98 (3) 1 artiklan a alakohdassa määriteltyihin osallistuviin jäsenvaltioihin.
            Kyseisistä jäsenvaltioista olevat yhteisöt voivat saada rahoitusta, jos ne ovat asetuksen (EU) 2021/840 9 artiklassa tarkoitettuja toimivaltaisia viranomaisia.
         
         
            2 artikla
            Tämä asetus tulee voimaan sitä seuraavana päivänä, jona se julkaistaan Euroopan unionin virallisessa lehdessä.
            Sitä sovelletaan 1 päivästä tammikuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 21 päivänä syyskuuta 2021.
            
               
                  Neuvoston puolesta
               
               
                  Puheenjohtaja
               
               G. DOVŽAN
            
         
         
            (1)  Hyväksyntä annettu 18. toukokuuta 2021 (ei vielä julkaistu virallisessa lehdessä).
         
            (2)  Euroopan parlamentin ja neuvoston asetus (EU) 2021/840, annettu 20 päivänä toukokuuta 2021, tietojenvaihtoa, avunantoa ja koulutusta koskevan toimintaohjelman perustamisesta euron suojaamiseksi rahanväärennykseltä kaudeksi 2021–2027 (Perikles IV -ohjelma) ja asetuksen (EU) N:o 331/2014 kumoamisesta (EUVL L 186, 27.5.2021, s. 1).
         
            (3)  Neuvoston asetus (EY) N:o 974/98, annettu 3 päivänä toukokuuta 1998, euron käyttöönotosta (EYVL L 139, 11.5.1998, s. 1).